Nadškofija Ljubljana

Diakonsko posvečenje
2018-10-06 14:00 (Europe/Ljubljana)
Ljubljanski nadškof metropolit msgr. Stanislav Zore OFM bo v soboto, 6.10., ob 15h v župniji Ljubljana – Šentvid v diakone posvetil pripravnike za diakonat.

Teden za življenje
2018-10-06 - 2018-10-14
Letošnji teden za življenje bo potekal med 7. in 14. oktobrom. Več informacij bomo objavili v kratkem …

Sveta maša ob začetku akademskega leta
2018-10-08 17:30
Za blagoslov akademskega leta 2018/2019 bomo prosili pri sveti maši, ki jo bo v ljubljanski stolnici, 8.10., ob 18.30h, daroval ljubljanski nadškof metropolit in veliki kancler Teološke fakultete msgr. Stanislav Zore OFM.

Misijonska nedelja
2018-10-20 - 2018-10-21
Letošnjo misijonsko nedeljo bomo obhajali v nedeljo, 21.10. Več informaciji o, s tem povezanih akcijah, bomo objavili v kratkem …

Jesensko srečanje članov ŽPS
2018-11-10 08:00 - 12:00
Jesenski srečanji članov ŽPS bosta potekali v soboto, 10. novembra (za člane ŽPS iz I. in III. arhidiakona oz. dekanij: Ljubljana-Center, Ljubljana-Moste, Ljubljana-Šentvid, Ljubljana-Vič/Rakovnik, Kamnik, Domžale, Litija, Zagorje) in v soboto, 24. novembra (za člane ŽPS iz II. in IV. arhidiakonata oz. dekanij: Radovljica, Kranj, Šenčur, Tržič, Škofja Loka, Vrhnika, Cerknica, Ribnica, Grosuplje).
Srečanje bo potekalo v Zavodu sv. Stanislava, od 9.00 do 13.00. Program srečanja bo vključeval predavanje p. dr. Mirana Špeliča OFM o življenju prve Cerkve in razvoju posameznih služb v Cerkvi.
V drugem delu srečanja bo sledilo praktično usposabljanje članov ŽPS in drugih župnijskih sodelavcev, ki v župniji opravljajo posamezne cerkvene službe, zato vas prosimo, da na srečanje povabite tako člane ŽPS kot tudi župnijske sodelavce, ki v župniji opravljajo posamezne službe. Na voljo bodo skupine za naslednje službe v Cerkvi: izredni delivec obhajila, bralec Božje besede, pevec, mežnar, ključar, krasilec, katehist, tajnik ŽPS, voditelj župnijske skupine, član župnijske karitas.
Vabljeni, da se nam pridružite!

41. študijsko posvetovanje Skupnosti slovenskih katehistinj in katehistov
2018-11-15 - 2018-11-18
Skupnost slovenskih katehistinj in katehistov (SSKK) vabi na 41. študijsko posvetovanje Skupnosti slovenskih katehistinj in katehistov z naslovom V krstu prerojeni, ki bo potekalo med 16. in 18. novembrom 2018 pri Svetem Duhu pri Škofji Loki. O osrednji tematiki bo predaval predsednik SKU, upokojeni nadškof dr. Marjan Turnšek. Sledila bosta osebni razmislek in delo po skupinah o pripravi katehez za posamezne starostne skupine ob zakramentu krsta. Delo bo vodila mag. s. Magda Burger. V nedeljo bomo srečanje sklenili s sveto mašo in duhovno obnovo pod vodstvom p. Ambroža Mušiča OFM. Dovolj časa bo tudi za medsebojno izmenjavo izkušenj in druženje.
Prijave (do 13. novembra) in informacije: Slovenski katehetski urad, tel.: 01/434-72-88, 031/312-110, e-pošta: sku@rkc.si.
Vir: Slovenski katehetski urad

Teden zaporov 2018
2018-11-17 - 2018-11-24
V tednu od 18. do 24. novembra bomo tudi letos obhajali teden zaporov. Vsako leto ga obhajamo v okviru Katoliške cerkve in tudi drugih krščanskih cerkva ter skupnosti. Namen tedna zaporov je, da bi se kristjani zavedali potreb vseh, ki jih dotika beseda zapor: zaprte osebe in njihove družine, žrtve kaznivih dejanj, zaposlenih v zaporskem sistemu in vseh drugih, ki skrbijo za zapornike. Naslov letošnjega tedna zaporov je »Bližajmo se z zaupnostjo«. Poziv k zaupnosti odkriva še bolj izzivalno potovanje, na katero se lahko odpravi vsak, posebej še v času preizkušnje. Vsi lahko prepoznajo v sebi klic ali tiho hrepenenje po milosti in usmiljenju, ki bi jim bilo v pravem trenutku v pomoč. V tednu zaporov, ko se z zaupnostjo bližamo Njegovemu prestolu, stopimo skupaj v molitvi, da bi vsi prizadeti spoznali, kaj pomeni odkriti sočutje Božjega usmiljenja in milosti Jezusa Kristusa, ki nas nosi skozi izčrpavajoča in težavna obdobja preizkušenj. »‘Bližajmo se z zaupnostjo …‘ kamor so se odpravili mnogi pred nami in kamor se odpravljamo v molitvi skupaj.«
Naj nas letošnji teden zaporov med seboj poveže v molitvi in skrbi za vse brate in sestre, ki v sebi doživljajo zapor in težo življenja v različnih dimenzijah.
Robert Friškovec
zaporniški vikar
Več na spletni strani Ecce homo.

Nikodemovi večeri 2018
2018-11-19 18:30 - 2018-11-22 21:00
Naslov: MLADI IN (NE)MOČ VERE
Kraj: Teološka fakulteta, Poljanska c. 4, Ljubljana, Velika predavalnica
Pon, 19. 11. – Čet, 22. 11. 2018 (vsak dan ob 19.30, razen v sredo ob 20.00)
Ponedeljek, 19. 11. 2018, ob 19.30
Prof. dr. Borut Škodlar, psihiater: Stiske mladih in duhovnost (predavanje in pogovor)
Moderatorka: Maja Klarendić, dr. med.
Torek, 20. 11. 2018, ob 19.30
Msgr . Alojzij Cvikl, mariborski nadškof: Ali Cerkev posluša mlade? (pogovor)
Moderatorja: dr. Roman Globokar, voditelj UNIPAS, in Lucija Fabjančič, študentka
Sreda, 21. 11. 2018, ob 20.00
P. Brendan McManus, jezuit: Odrešilna pot: z bremenom tragične izgube na Caminu (pričevanje in pogovor)
Moderator: P. Miran Žvanut, jezuit
Četrtek, 22. 11. 2018, ob 19.30
Meriti neizmerljivo: razmišljanja o temeljih življenja ob prvem delu filmskega ciklusa Dekalog poljskega režiserja Krzysztofa Kieślowskega (ogled filma in razmišljanje)
Moderator: Sergej Valijev, študent
Gostje: Barbara in Jernej Kastelec, zakonski par; Emanuela Eduard, študentka in predsednica Društva SKAM; dr. Matjaž Celarc, duhovnik
Vir: UNIPAS

Jesensko srečanje člnov ŽPS
2018-11-24 08:00 - 12:00

Teden Karitas
2018-11-25 - 2018-12-02
Teden Karitas bo potekal od ponedeljka, 26. novembra 2018, do nedelje, 2. decembra 2018 pod geslom Mladost iz korenin modrosti.
Geslo želi nagovariti k povezanosti med mladimi in starejšimi. Mladi v družbi iščejo priložnosti, kjer se lahko izkažejo, dobijo svojo vlogo, se učijo in osebnostno rastejo. Starejši pa so povabljeni, da so odprti za ideje, ki jih prinašajo mladi, da jim zaupajo in jih sprejemajo v vsej njihovi enkratnosti. Papež Frančišek je ob sklepu Sinode o mladih rekel, da je treba mlade poslušati, slišati in sprejemati. Če želimo tako delati, je potrebno srečanje. In prostovoljstvo je priložnost za srečanje mladih s starejšimi in vseh skupaj z ljudmi v stiski.
V Tednu Karitas bo Slovenska karitas 28. novembra 2018 organizirala dobrodelni koncert Klic dobrote, ki bo tradicionalno potekal v dvorani Golovec v Celju. Koncert bo v živo prenašala RTV Slovenija. Tudi tokrat Slovenska karitas vabi, da pokažemo sočutje in solidarnost do družin v stiski ter jim podarimo svoj prispevek. Ob tem še posebej želi pomagati otrokom in mladim v revnih družinah, ki jih je zaradi negotove zaposlitve, prenizkih dohodkov, nesreč, zadolženosti ali bolezni staršev vse več. Pomanjkanje lahko njihove otroke zaznamuje za vse življenje. Družine najprej potrebujejo osnovno pomoč s hrano, plačilom položnic, kurjavo in higienskimi pripomočki. Dobrodelni koncert in spremljajoče akcije Karitas v mesecu decembru so glavni vir za materialno pomoč na župnijskih Karitas, kjer pomoč vsako leto prejme več kot 20.000 družin v stiski. Karitas ljudem v stiski odpira vrata na 458 župnijskih Karitas, kjer se preko celega leta 11.000 prostovoljcev trudi pomagati, podpirati in opogumiti ljudi v stiski.
Na nacionalni ravni bosta v Tednu Karitas potekala dva osrednja dogodka:

Sreda, 28. novembra 2018: ROMANJE PROSTOVOLJCEV IN SODELAVCEV KARITAS NA SLOMŠKOVO PONIKVO – Pričetek romanja bo ob 11.00 z molitvijo, ob 12.00 sledi sv. maša, ki jo bo daroval predsednik Slovenske karitas, mariborski nadškof metropolit msgr. Alojzij Cvikl.
Sreda, 28. 11. 2018: DOBRODELNI KONCERT KLIC DOBROTE – Ob 16.00 javna generalka, ob 20.00 bo dobrodelni koncert z neposrednim prenosom na 1. programu TV Slovenija, Radiu Slovenija in Radiu Ognjišče. V času koncerta ter ves mesec december bo Slovenska karitas zbirala sredstva za pomoč slovenskim družinam v stiski. Vstopnice za večerni koncert so brezplačne s prošnjo za donacijo za pomoč družinam. Na voljo so na Slovenski karitas (01 300 59 60 ali info@karitas.si) in na vseh škofijskih Karitas.

Teden Karitas se sklene z Nedeljo Karitas, ki bo letos 2. decembra 2018, ko po vseh župnijah potekajo različna praznovanja.
Več na: https://www.karitas.si

#deliJezusa: ADVENT ≠ VESELI DECEMBER
2018-11-25 - 2018-12-25
Pred nami je december. S seboj prinaša kup obveznosti, množičnega nakupovanja, različnih zabav in drugih družabnih dogodkov, obisk dobrih mož, itd.
Pred nami je advent. S seboj prinaša sporočilo hrepenenja in pričakovanja po izpolnitvi Obljube. Kliče nas k pripravi na rojstvo tistega, ki ga pričakujemo.
POSKUSI LETOS DRUGAČE!

Zamenjaj zabavo za notranji mir.
Zamenjaj hrup nakupovalnih središč za molitev in zahvaljevanje za vse, kar imaš.
Zamenjaj lučke za Luč, ki prihaja.
ADVENT ≠ VESELI DECEMBER
Doživi advent z nami in #deliJezusa.
Začnemo 26. novembra.
Spremljaj nas tudi na Facebooku, YouTubu, Twitterju, Instagramu ter ob ponedeljkih, sredah in petkih na Exodus TV.

Klic dobrote
2018-11-28 19:00
V okviru Tedna Karitas bo potekal tradicionalni koncert Klic dobrote. Koncert bo dvorani Golovec v Celju, v sredo, 28. novembra, ob 20.00 z neposrednim prenosom na 1. programu TV Slovenija, Radiu Slovenija in Radiu Ognjišče. V času koncerta ter ves mesec december bo Slovenska karitas zbirala sredstva za pomoč slovenskim družinam v stiski. Vstopnice za večerni koncert so brezplačne s prošnjo za donacijo za pomoč družinam. Na voljo so na Slovenski karitas (01 300 59 60 ali info@karitas.si) in na vseh škofijskih Karitas.

Adventna akcija "otroci za otroke"
2018-11-30 - 2018-12-24
Vstopamo v adventni čas, z njim se začenja tudi vsakoletna Adventna akcija Otroci za otroke, ki jo spremlja nov Misijonski adventni koledar 2018. Akcija je namenjena osnovnošolskim otrokom (ob podpori staršev tudi mlajšim). Povabljeni so, da v adventnem času iz dneva v dan ob adventnem venčku iz koledarja prebirajo misijonsko zgodbo, nekaj zmolijo za svoje vrstnike, odgovorijo na dnevni izziv in prispevajo svoj solidarnostni dar za otroke v misijonskih deželah.
Zgodba in strip
Lani so zanimive zgodbe v koledarju napisali slovenski misijonarji o tem, kako v njihovih deželah uporabljajo čas. Na koncu je bilo jasno, da največ časa posvečajo druženju in odnosom ter da je najbolje izkoriščen čas tisti, ki ga podarimo Bogu ali bližnjemu.
Letos smo zgodbo posvetili enemu izmed največjih slovenskih misijonarjev, Frideriku Baragi, in sicer iz prav posebnega zornega kota: kako je njegovo misijonsko delovanje uresničevanje Božje besede in kako nas navdušuje, da v življenju sledimo Jezusu in njegovemu nauku.
Kratke dnevne zgodbe je napisala ga. Mirjam Šprohar, upokojena ravnateljica vrtca in priljubljena pripovedovalka šmarnic iz župnije Sv. Petra v Ljubljani. Vsaki zgodbi sledi dnevni izziv, vabilo k darovanju in – letošnja novost – kratek strip s temeljnim sporočilom iz zgodbe.
Adventni plakat
Letos prinaša koledar še eno novost – to je zanimiv adventni plakat, ki smo ga naredili v sodelovanju z otroško revijo Mavrica. Na njem so dnevni izzivi iz samega adventnega koledarja. Otroci si lahko plakat obesijo na steno, da jim bo adventni čas in priprava na božič vedno pred očmi. Na hrbtni strani pa so predstavljene misijonske akcije za otroke in napoved vsebin iz Mavrice. Vsak dan, ko otroci izpolnijo dnevno nalogo, lahko pobarvajo številko dneva.
Izvedba akcije
»Otroci za otroke« je vseslovenska akcija, zato Misijonske adventne koledarje delimo po župnijah in po veroučnih skupinah. Ponekod jih uporabljajo v okviru veroučnih skupin, večinoma pa jih otroci nesejo domov in v domačem krogu ob adventnem venčku in prižgani adventni sveči skupaj z družino prebirajo zgodbo, spolnijo izziv, zmolijo za otroke v misijonih in darujejo zanje nekaj denarja. Svoje prispevke vsak dan dajejo v kartonasti hranilnik, ki je priložen koledarju in ga ob začetku adventnega časa sami sestavijo.
V dogovoru z župnijo in kateheti otroci ob božiču prinesejo svoje hranilnike v domačo cerkev pred jaslice, kot svoj dar Novorojenemu detetu Jezusu. Najlepše je, če jih pri enem izmed božičnih bogoslužij prinašajo med darovanjem (prinašanjem darov).
Po božiču jih kdo iz župnije prinese v pisarno Misijonskega središča Slovenije ali nakaže na naš račun, kjer z darovi pomagamo misijonskim deželam za izvedbo misijonskih projektov namenjenih izključno otrokom. Misijonarji svoje prošnje za te projekte skozi vse leto pošiljajo Papeški družbi misijonskega otroštva, ki deluje pri Svetem sedežu. Glede na zbrana sredstva, nekatere prošnje zaupajo Sloveniji. V koledarju smo objavili poročilo o sadovih lanske akcije in nekaj zahval hvaležnih prejemnikov.
175 let Misijonskega otroštva
Akcija Otroci za otroke se je v Sloveniji začela že okoli leta 1977 in predstavlja naš prispevek svetovni otroški misijonski akciji »Children helping children«. Za to akcijo je odgovorna Papeška družba misijonskega otroštva. Misijonsko otroštvo je bilo ustanovljeno pred 175 leti v Franciji na pobudo enega škofa in ene verne laikinje. V Adventnem koledarju smo predstavili zanimivo zgodbo te čudovite karizme Misijonskega otroštva, vabljeni k branju.

Akcija za vsako družino
Akcijo Otroci za otroke izvajajo skupine ali tudi posamezne družine. Tisti, ki koledarja niste prejeli v župniji, ga lahko naročite v Misijonskem središču. Skupno prebiranje navdihujoče misijonske zgodbe ob adventnem venčku ob adventnih večerih lahko poveže družino in prispeva k boljši pripravi na Jezusovo rojstvo.
Koledar je že razposlan, lahko ga naročite tudi osebno v Misijonskem središču. Dostopen je tudi v e-obliki na spletni strani Misijonskega središča.
Vir: Misijonsko središče Slovenije

Predstavitev knjige Moč poklicanosti - Posvečeno življenje danes
2018-12-03 10:00
Papeževo knjigo bo v pogovoru z Manico Ferenc predstavil ljubljanski nadškof metropolit msgr. Stanislav Zore v ponedeljek, 3. decembra 2018, ob 11. uri v galeriji Družina na Krekovem trgu 1, v Ljubljani.
Knjiga je nastala kot dialog, intervju med papežem Frančiškom in Fernandom Pradom. Fernando Prado Ayuso je redovnik klaretinec, duhovnik in profesor teologije na papeški univerzi v Salamanci ter direktor klaretinske založbe v Španiji.
Vir: Katoliška Cerkev

Brezmadežno spočetje Device Marije
2018-12-07 - 2018-12-08
Katoliška Cerkev 8. decembra praznuje slovesni praznik brezmadežnega spočetja device Marije.
Marija je bila spočeta po naravni poti, kakor vsak drug otrok. Zaradi posebne naloge v zgodovini odrešenja, saj je bila izbrana, da postane Božja Mati, pa je bila po nauku Cerkve obvarovana madeža izvirnega greha in je bila vse od spočetja deležna posvečujoče milosti. To tudi izraža besedna zveza brezmadežno spočetje.
Pomen praznika
Nauk o Marijinem brezmadežnem spočetju namreč pravi, da je bila Marija, ki je bila pred vsemi veki določena za mati Božjega Sina Jezusa Kristusa, ravno zaradi te svoje naloge vnaprej predvidena za svetost in čistost. Bog je zaradi Jezusovega rojstva vnaprej odel Marijo s svojo milostjo, da je bila od samega začetka svojega bivanja čista in brez madeža. Vse to se je zgodilo že takrat, ko sta jo spočela njena starša sv. Joahim in sv. Ana. Zato pravimo, da je bila Marija brez madeža spočeta, oziroma da je Brezmadežno Spočetje (Lurd). Marija je bila torej obvarovana vsakega greha in še prav posebej izvirnega greha, s katerim smo ljudje ranjeni in zaradi njega nagnjeni k slabemu.
Božja Mati, spočeta brez madeža izvirnega greha, je za človeštvo ideal in vzor, hkrati pa tudi porok upanja in priprošnjica pri Bogu. Praznik spominja na Marijino edinstveno mesto v Cerkvi in vabi, da bi se po njenem zgledu in priprošnji tudi kristjani trudili za svetost kot globinsko prijateljstvo z Bogom. Marija je bila že ob spočetju in vse življenje v stanju posvečujoče milosti, se pravi brez greha. Kristjan ta dar prejme z zakramentom krsta, ki mu izbriše izvirni greh, mu da posvečujočo milost in ga vključi v občestvo Cerkve. Posvečujoča milost pa se mu obnovi pri vsaki iskreni spovedi, ko mu Bog izbriše grehe, tako da lahko na novo zaživi odrešeno življenje.
Zgodovina praznika
V desetem stoletju so ga obhajali v zahodnih deželah, v slovanskih krajih se prvič omenja v 14. stoletju, v vzhodnih deželah pa so ga obhajali že od petega stoletja. Od leta 1708 je god Brezmadežne, 8. decembra, določen za vso Cerkev. Papež Pij IX. je to versko resnico 8. decembra 1854 razglasil za od Boga razodeto v veliko veselje vsega katoliškega sveta. To veselo sporočilo je naznanil z besedami: »Da je blažena Devica Marija bila v prvem trenutku svojega spočetja obvarovana vsakega madeža izvirnega greha, in sicer po edinstveni milosti in predpravici, ki jo je podelil vsemogočni Bog z ozirom na zasluženje Jezusa Kristusa, odrešenika človeškega rodu – to je od Boga razodet nauk in ga morajo zato vsi verniki trdno in stanovitno verovati.«
Na poseben način je to versko resnico potrdila Marija sama, ko se je v Lurdu prikazala mladi Bernardki Soubirous in se predstavila z besedami: “Jaz sem Brezmadežno Spočetje.”
Upodobitve
Brezmadežno Devico Marijo upodabljamo po prizoru iz Knjige razodetja kot “ženo, ogrnjeno s soncem, in luno pod njenimi nogami, na njeni glavi pa venec dvanajstih zvezd” (prim. Raz 12,1). Z eno nogo stoji na glavi kače, kar spominja na besede iz prvih poglavij Svetega pisma: Njen zarod ti bo glavo strl, ti ga boš pa ranila na peti. (prim. 1 Mz 3,15).
Marija, mati duhovnikov in bogoslovcev
8. december je poseben praznik za slovenske duhovnike in bogoslovce, ki so se na ta dan v prvem letniku bogoslovja slovesno posvetili Mariji. To posvetitev vsako leto obnavljajo.

Besedilo je delno povzeto s spletne strani Škofije Novo mesto.
Vir: Katoliška Cerkev

Akademija v čast Brezmadežni
2018-12-08 16:00
Po tradiciji so bogoslovci ob prazniku Brezmadežne sprejeti v Marijino kongregacijo slovenskih duhovnikov in bogoslovcev. Na sam praznik pripravijo akademijo v čast Brezmadežni. Ta bo letos na praznik, 8.12., ob 17. uri, v stolnici sv. Nikolaja.

Srečanje nadškofa s katehumeni
2018-12-09 15:00
Srečanje katehumenov z nadškofom bo na drugo adventno nedeljo, 9. decembra 2018, ob 16. uri v ljubljanski stolnici. Gospod nadškof bo imel zanje priložnostno katehezo in jim bo simbolično izročil v premišljevanje in uresničevanje Božje besede tako, da bodo iz njegovih rok prejeli Sveto pismo. Sveto pismo naj katehumeni prinesejo s seboj.
Če je le mogoče, naj se srečanja udeležijo tudi voditelji katehumenskih skupin in botri kandidatov.
Vabljeni so tudi tisti odrasli, ki se pripravljajo samo na prejem zakramenta svete birme.

Adventne duhovne vaje za študente
2018-12-13 - 2018-12-16
Adventne duhovne vaje bodo v Samostanu Stična od petka, 14. decembra, zvečer do nedelje, 16. decembra, do kosila. Namenjene bodo predvsem osebni poglobitvi, molitvi v tišini in podelitvi svojih pogledov v skupini. Razmišljali bomo ob odlomkih iz Svetega pisma in črticah Ivana Cankarja.
Voditelja duhovnih vaj bova Roman Globokar, študentski duhovnik, in Matjaž Celarc, poznavalec Svetega pisma.
Prijave in več informacij na: roman.globokar@unipas.si
Vir: UNIPAS

Predstavitev poteka Svetovnega srečanja družin v Dublinu
2018-12-19 18:30
Zakonca Katarina in Marko Nzobandora ter p. Tomaž Mikuš DJ bodo predstavili potek in vsebino Svetovnega srečanja družin, ki je avgusta letos potekalo v Dublinu na Irskem.
V sredo, 19. decembra 2018, ob 19.30 bo predstavitev na Teološki fakulteti v Ljubljani.
Več o srečanju pa tukaj: https://www.worldmeeting2018.ie/en/

Maša za domovino
2018-12-21 16:30
Pred praznikom samostojnosti in enotnosti bo predsednik Slovenske škofovske konference ljubljanski nadškof metropolit msgr. Stanislav Zore OFM daroval sveto mašo za domovino. Vabljeni v ljubljansko stolnico sv. Nikolaja, 21.12., ob 17.30 uri.

Polnočnice ljubljanskih škofov
2018-12-24 21:00 - 23:00
Ljubljanski nadškof metropolit msgr. Stanislav Zore OFM

Na sveti večer, 24. decembra, bo ob 24.00 v ljubljanski stolnici bo vodil polnočnico.

Ljubljanski pomožni škof msgr. dr. Anton Jamnik

Na sveti večer, 24. decembra, bo ob 22.00 vodil polnočnico v Kamniški Bistrici, v župniji Stranje.

Ljubljanski pomožni škof msgr. dr. Franc Šuštar

Na sveti večer, 24. decembra, bo ob 16.00 v ljubljanski stolnici bo vodil večerno sveto mašo in večernice pred praznikom Gospodovega rojstva. Polnočnico ob 24.00 bo daroval v župniji Vranja Peč.

Božič
2018-12-24 - 2018-12-25
Božič – Praznik Jezusovega rojstva

25. decembra, se spominjamo Jezusovega rojstva – božič, ki je za veliko nočjo, praznikom Gospodovega vstajenja od mrtvih, največji krščanski praznik.
Vsebina praznika je povezana s skrivnostjo Božjega učlovečenja. Na božič se spominjamo, da se je z Jezusovim vstopom v zgodovino Bog dokončno in nepreklicno zavzel za svet in za človeka.
Veselje, ki ga oznanja in prinaša praznik Kristusovega rojstva, je učlovečenje Božjega Sina, z namenom odrešiti svet.

Na božič je Bog postal človek in se naselil med nami, da bi mi prišli k njemu.
Natančnega dneva Jezusovega rojstva ne poznamo, čeprav je njegovo rojstvo zgodovinsko dejstvo, po katerem od 6. stoletja dalje štejemo človeško zgodovino.
Praznovanje korenini še iz predkrščanskih časov, ko so mnoga ljudstva častila nastop zimskega solsticija, ko se dan začne ponovno daljšati in tako simbolizira zmago dobrega nad zlim.
Božič – izbira datuma
Datum je izbral cesar Konstantin, da se je ujemal z rimskim praznovanjem sonca. Ob prihodu nove luči v naravo praznujemo novo Luč, ki ne bo nikoli ugasnila.
Razlog za izbiro datuma je tudi svetopisemsko utemeljen v Kristusu kot »resnični luči, ki razsvetljuje vsakega človeka« (Jn 1, 9). Koptska, jeruzalemska, ruska, srbska in gruzijska pravoslavna Cerkev praznujejo božič 7. januarja, ker še vedno uporabljajo julijanski koledar.
Na božič so v Cerkvi zgodaj vpeljali navado, kakršne nima noben drug praznik – trikratno obhajanje evharistije: opolnoči, ob zori in podnevi.
Cerkev še danes ob božiču opravlja trikratno evharistično slavje – vsak duhovnik sme opraviti tri maše.
Vir: Kapitelj

Slovesnosti ljubljanskih škofov na praznik Jezusovega rojstva
2018-12-24 - 2018-12-25
Ljubljanski nadškof metropolit msgr. Stanislav Zore OFM

Na božič, 25. decembra, bo ob 16.00 daroval dnevno sveto mašo v ljubljanski stolnici.

Ljubljanski pomožni škof msgr. dr. Anton Jamnik

Na božič, 25. decembra, bo ob 10.00 daroval sveto mašo v župnijski cerkvi Ljubljana – Sv. Križ.

Ljubljanski pomožni škof msgr. dr. Franc Šuštar

Na božič, 25. decembra, bo ob 9.00 daroval sveto mašo v ljubljanski stolnici.

Božična osmina
2018-12-24 - 2019-01-01
Božnična osmina je obdobje osmih dni, ki jih v bogoslužju obhajamo po božiču. V tem času praznujemo nekaj pomembnih praznikov: god mučenca sv. Štefana, evangelista sv. Janeza, praznik sv. družine, konča pa se s praznikom Marije, svete Božje Matere.

God sv. Štefana
2018-12-25 - 2018-12-26
Katoliška Cerkev 26. decembra praznuje god sv. Štefana, diakona in prvega mučenca.
Pri nas praznujemo državni praznik samostojnosti in enotnosti, uradni državni praznik pa je ta dan tudi v Avstriji, Bolgariji, na Češkem, v Črni gori, na Danskem, v Estoniji, na Hrvaškem, v Nemčiji, na Nizozemskem, Irskem, v Italiji, na Poljskem, v Romuniji, Srbiji in Španiji.
Diakonsko posvečenje sv. Štefana
Apostoli so zaradi obilice oznanjevalnega dela prišli do sklepa, da potrebujejo pomočnike, ki bodo skrbeli za gmotne potrebe vdov in revnih članov krščanske skupnosti.[1] Skupnost je izmed svojih članov izbrala sedem mož, »polnih Duha in modrosti« (Apd 6,3), na katere so apostoli potem položili roke. To je bilo prvo diakonsko posvečenje v zgodovini Cerkve.
Mučeništvo sv. Štefana
Štefan je bil učenec judovskega rabina Gamaliela, ki ga Apostolska dela omenjajo kot tistega, ki je judovski Sanhedrin (svet starešin) prepričeval, naj apostola Petra in njegovih tovarišev ne obsodijo na smrt, ko so ti kljub prepovedi nadaljevali z oznanjevanjem Jezusa Kristusa. Štefan je bil torej izobražen judovski razumnik, kar je zlasti razvidno iz njegovega spretnega zagovora pred starešinami, ki niso mogli ugovarjati modrosti in logičnosti njegovih argumentov (prim. Apd 7,1–53). Zlasti pa je bil »poln milosti in moči in je delal velike čudeže in znamenja med ljudmi« (Apd 6,8). Ker mu sovražno razpoloženi svet starešin ni mogel do živega s smiselno pravno obtožbo, so ga obtožili ‘sovražnega govora‘ oz. bogokletnega govorjenja zoper Boga, kot je bil ta prestopek, zaradi katerega je bilo v zgodovini krivično obsojenih že nešteto ljudi, poimenovan v njegovem času. Odpeljali so ga iz mesta Jeruzalem in ga kamenjali. Poročilo o tem je zapisano v 7. poglavju Apostolskih del. Umrl je z besedami: »Gospod Jezus, sprejmi mojega duha!« in »Gospod, ne prištevaj jim tega greha!« Med množico, ki je kamenjala sv. Štefana, je bil tudi Savel, poznejši apostol Pavel, ki je imel med njimi določeno avtoriteto in je odobraval ta umor, kar dokazuje dejstvo, da so priče svoja oblačila ‘odložila k njegovim nogam‘ (prim. Apd 7,58; 8,1).
Sv. Štefan kot zavetnik
Sv. Štefan je zavetnik kamnosekov, priprošnjik pri glavobolih in zaščitnik konj. Na Štefanovo zato v mnogih župnijah blagoslavljajo konje.

[1] Prim. Apd 6,1–6: »Število učencev je naraščalo. Helenisti pa so v tistih dneh začeli godrnjati čez Hebrejce, češ da so njihove vdove zapostavljene pri vsakodnevni oskrbi. Dvanajsteri so sklicali množico učencev in rekli: »Ni prav, da mi zanemarjamo Božjo besedo, ker strežemo pri mizi. Poiščite si, bratje, iz svojih vrst sedem mož, ki uživajo ugled in so polni Duha in modrosti, in določili jih bomo za to službo! Mi pa se bomo posvetili molitvi in oznanjevanju besede.« Množica je predlog soglasno sprejela. Izvolili so Štefana, moža, ki je bil poln vere in Svetega Duha, Filipa, Prohorja, Nikánorja, Timona, Parmenája in Nikolaja, spreobrnjenca in priseljenca iz Antiohije. Predstavili so jih apostolom in ti so med molitvijo položili nanje roke.«
Vir: Katoliška Cerkev

Trikraljevska akcija
2018-12-25 - 2019-01-06
Od sv. Štefana (26. 12.) pa do svetih treh kraljev (6. 1.) bodo koledniki po vsej Sloveniji prinašali ljudem veselo novico, blagoslov, jim voščili, zapeli, se med seboj družili, obenem pa zbirali prispevke za pastoralne in človekoljubne potrebe slovenskih misijonarjev po svetu.
Koledniška akcija z geslom »Naše veselje za srečo drugih« letos praznuje srebrni jubilej, 25-letnico, in je iz leta v leto vedno bolj sprejeta med odraslimi, mladimi in otroki. Priljubljen ljudski običaj se je razširil po vsej Sloveniji in je obogaten z dobrodelnim in misijonskim namenom. Povezuje farane med seboj, župnijo in kraj oz. širšo krajevno skupnost, Slovenijo in misijonske dežele. Med koledniki se pletejo prijateljstva. Družinam in zlasti starejšim, osamljenim in bolnim prinašajo veselje in upanje ter popestrijo božični čas. Širi se tudi navada obiskovanja domov za ostarele ali drugih ustanov v domačem kraju.
Iz Misijonskega središča vam bomo poslali revijo za kolednike, priznanje, plakat, letak za domove in nalepko za na vrata (toliko, kolikor imate naročeno). Tisti, ki bi trikraljevsko akcijo želeli izpeljati prvič, pokličite na Misijonsko središče, na voljo so tudi navodila za pripravo in izvedbo akcije. Zbrane darove boste pozneje dostavili v Misijonsko središče, od koder jih neposredno nakazujemo misijonarjem. Darovi iz trikraljevske akcije so namenjeni izključno slovenskim misijonarjem in misijonarkam. To je njihov največji vir podpore iz domovine, zato se vam tudi v njihovem imenu že vnaprej zahvaljujemo za ves trud.
Več na: Misijonsko središče Slovenije

Sv. Janez Evangelist
2018-12-26 - 2018-12-27
Apostol in evangelist je bil sin galilejskega ribiča Zebedeja in Salome iz Betsajde, brat apostola Jakoba Starejšega. V svojem evangeliju se predstavlja kot »učenec, ki ga je Jezus ljubil«. Bil je najprej učenec Janeza Krstnika, kot Jezusov učenec pa je bil s Petrom in bratom Jakobom poseben zaupnik našega Gospoda. Ostal je izmed vseh apostolov Gospodu zvest do njegove smrti na križu, zato pa je zaslužil, da mu je na križu Gospod izročil edino in najdražje, kar je imel, svojo mater Marijo. O tem ganljivo piše v svojem evangeliju (19,25-27).
Evangelij je oznanjal v Jeruzalemu in bil deležen preganjanja. Potem je šel v Efez, kjer je postavil škofovski sedež in od tam vodil Cerkev po Mali Aziji. Ko je cesar Domicijan preganjal kristjane, je storil vse, da bi krščanske občine ostale zveste veri. Zato so ga odvedli v Rim in ga vrgli v kotel vrelega olja. Tako je pil kelih Gospodov, kakor mu je bil Jezus sam napovedal. Pa je bil iz tega trpljenja čudežno rešen in izšel kakor pomlajen. Cesar ga je nato pregnal na otok Patmos. Tam je spisal Razodetje, ki v njem prerokuje o bojih in končni zmagi božjega kraljestva. Po Domicijanovi smrti se je vrnil v Efez.
Poleg Razodetja je spisal četrti evangelij, ki čudovito dopolnjuje prve tri, in tri pisma, v katerih govori o ljubezni do Boga in bližnjega, kakor zna samo on, učenec ljubezni. Saj, ko se je hudo postaral, nad devetdeset let, so ga morali malodane nositi k božji službi. Tamkaj je sveti starček vernikom venomer ponavljal isto pridigo: »Otročiči, ljubite se med seboj!« Učenci, naveličani vedno istih besed, so ga vprašali: »Učenik, zakaj pa pridigaš venomer isto reč: Ljubite se med seboj?« Janez, učenec in učitelj ljubezni, je odgovoril: »Otročiči, zato, ker je Gospodova zapoved! In da le to spolnite pa ste storili dovolj.« Umrl je star blizu sto let.
Pogosto ga upodabljajo v skupini z drugimi apostoli, zlasti pri zadnji večerji (slika Leonarda da Vincija v Milanu!); pod križem, samega kot evangelista s simbolom orlom.
Goduje 27. decembra.
Vir: Družina

Spomin nedolžnih betlehemskih otrok
2018-12-27 - 2018-12-28
V zvezi z božičnim praznikom Cerkev že od 5. stoletja obhaja spomin nedolžnih betlehemskih otrok, ki jih je dal pomoriti kralj Herod, ker je hotel spraviti s poti dete Jezusa, ki so ga modri z Vzhoda označili kot ‘novorojenega judovskega kralja’. Ti otroci so bili dejansko umorjeni zaradi Kristusa. Čeprav takšne smrti niso sprejeli nase zavestno (za mučeništvo v pravem pomenu je to potrebno), jih je Cerkev že zgodaj častila kot prave mučence. Na Zahodu so njihov praznik vsaj že sredi 6. stoletja obhajali 28. decembra.
O teh malih mučencih poroča sveti Matej v drugem poglavju svojega Evangelija. Jezusovo rojstvo je privabilo modre z Vzhoda, da so se prišli poklonit novorojenemu judovskemu kralju. Njegova zvezda jih je pripeljala najprej v Jeruzalem. Ko je judovski kralj Herod slišal o tem novorojenem judovskem kralju, se je silno prestrašil. Zbal se je za svoj kraljevski prestol. Sklical je velike duhovnike in pismouke ter jih spraševal, kje neki bi mogel biti rojen ta judovski kralj, o katerem govorijo modri. Pismouki so mu povedali, da je prerok Mihej napovedal, da se bo Kristus, vojvoda in pastir, rodil v Betlehemu v Judeji.
Tedaj je Herod modre poklical k sebi in jih natančno spraševal o zvezdi, ki jih je vodila, in jim naročil, naj gredo v Betlehem, počastijo novorojenega judovskega kralja, potem pa naj se vrnejo in mu poročajo, ker bi ga tudi sam rad šel počastit. V resnici pa je v svojem srcu sklenil, da bo otroka umoril. Modri so res nadaljevali pot proti Betlehemu, kjer so Jezusa počastili in mu izročili svoje darove. Na božji opomin pa se niso vrnili k Herodu. Ta jih je nekaj časa čakal, potem pa, ko je sprevidel, da jih ne bo, je izpeljal krut načrt: dal je v Betlehemu in okolici pomoriti vse dečke, dveletne in mlajše, misleč, da bo med temi tudi tisti novorojeni kralj, o katerem so govorili modri z Vzhoda. Ta peklenski načrt mu je spodletel, kajti Bog je po svojem angelu Jožefu velel, naj vzame dete in njegovo mater ter se umakne v Egipt, dokler kruti Herod ne umrje. Človeško gledano so betlehemski otroci umrli kot nedolžne žrtve, v luči nedoumljivih božjih načrtov pa kot pričevalci za Kristusa. V molitvenem bogoslužju jih danes Cerkev slavi: »Za Kristusa umrli so, / nedolžni so prišli v nebo. / Zdaj v slavi se radujejo, / med angeli prepevajo.«
Albin Škrinjar v svojih evangeljskih premišljevanjih razlaga: »Jezus ni krut do svojih malih betlehemskih rojakov, ko jim na neki način povzroča smrt: ali ne bodo za vso večnost v nebesih slika in prilika njegovega detinstva in posebna krona v nebeški slavi?«
S praznikom nedolžnih otrok je povezan običaj tepežkanja, zato mu pravijo ‘tepežni dan’ ali ‘pametiva’. Zdaj so tepežkarji otroci, prvotno pa niso ‘tepli’ otroci, temveč doraščajoči fantje in tudi odrasli možje in sicer predvsem dekleta in mlade žene. Udarci niso bili simbolični, kot pri današnjem tepežkanju, ampak kar krepki. Danes dekleta in žene pred tepežkarji bežijo, nekdaj pa je bilo drugače. Udarci s šibo na ta dan so prinašali blagoslov in rodnost, zato so jih potrpežljivo in voljno prenašale.
Vir: Revija Ognjišče

Evropsko srečanje mladih
2018-12-27 - 2019-01-01
Od 28. decembra 2018 do 1. januarja 2019 bo v Madridu (Španija), potekalo evropsko srečanje mladih, ki ga v sodelovanju s posameznimi krajevnimi cerkvami ter številnimi mladimi prostovoljci pripravlja redovna skupnost bratov iz Taizéja pod naslovom Romanje zaupanja na zemlji. Letošnje srečanje je 41. po vrsti. Evropskega srečanja mladih se vsako leto udeleži od nekaj 15.000 do več kot 30.000 mladih z vseh koncev Evrope, med njimi tudi veliko iz Slovenije.
Vir: SKAM

Praznik svete družine
2018-12-29 - 2018-12-30
V Katoliški Cerkvi praznik svete družine obeležujemo v spomin na družinsko skupnost, ki so jo sestavljali Božji Sin Jezus iz Nazareta, njegova mati Marija in krušni oče Jožef. Praznujemo ga prvo nedeljo po božiču, nedeljo pa poimenujemo nedelja svete družine. V primerih, ko božič obhajamo na nedeljo, praznik svete družine praznujemo 30. decembra.
Zgodovina praznika
Češčenje svete družine je sorazmerno nov pojav, saj se je pojavilo šele v 17. stoletju, ko je bilo pod tem naslovom ustanovljenih nekaj redovnih skupnosti in so nastale tudi prve umetniške upodobitve. Pobudnik praznika je bil prvi katoliški škof v Quebecu, msgr. Fraçois-Xavier de Laval, ki je v svojo škofijo vpeljal praznik svete družine in osnoval Bratovščino svete družine (1665), katere vodstvo je zaupal laiški misijonarki in veliki častilki svete družine Barbe D’Ailleboust. Papež Janez Pavel II. (1978–2005) je msgr. Lavala leta 1980 razglasil za blaženega. Praznik svete družine je v cerkveni bogoslužni koledar leta 1926 uvrstil papež Benedikt XV. (1914–1922). Do takrat so ga obeleževali samo po krajevnih Cerkvah. Papež Benedikt XV. in njegovi predhodniki (zlasti papež Leon XIII.) so praznik podpirali tudi zato, da so izrazili nestrinjanje z razpadanjem tradicionalnega družinskega življenja ter z njim povezanih vrednot, kar se je začelo kazati ob koncu 19. in na začetku 20. stoletja.
Vsebina praznika
Življenje nazareške družine je v Svetem pismu skopo opisano. Evangeliji poročajo le o Jezusovem rojstvu v Betlehemu, obisku modrih z Vzhoda, begu v Egipt in o Jezusovem najdenju v templju. Praznik svete družine je tudi praznik vsake človeške družine, ki nastane s poroko med možem in ženo. Glavni namen dneva je predstaviti vzajemnost, spoštovanje in ljubezen, ki so jih v medsebojnih odnosih živeli Jezus, Marija in Jožef. Družinsko življenje je kraj posvečevanja članov družine, zato je sv. Janez Krizostom (347–407) kristjane spodbujal, naj iz svojih družin ustvarijo družinsko Cerkev. To lahko storijo tako, da osebni odnos z Jezusom postavijo v središče osebnega in družinskega življenja.
Vir: Katoliška Cerkev
